[pic] | AZ EURÓPAI KÖZÖSSÉGEK BIZOTTSÁGA |

Brüsszel, 3.11.2006

COM(2006)653 végleges

2006/0217(COD)

Javaslat

AZ EURÓPAI PARLAMENT ÉS A TANÁCS HATÁROZATA

a statisztikai információs politikával foglalkozó európai tanácsadó bizottság létrehozásáról

(előterjesztő: a Bizottság)

INDOKOLÁS

1) JAVASLAT HÁTTERE |

110 | A javaslat indokai és célkitűzései A gazdasági és szociális statisztikai információkkal foglalkozó európai tanácsadó bizottság (CEIES) létrehozását 1989 áprilisában az Európai Bizottság akkori elnöke, Jacques Delors és alelnöke, Henning Christophersen javasolta az Európai Statisztikai Rendszer (ESS) jövőjéről rendezett szemináriumon. A gazdasági és szociális téren az Egységes Európai Okmány eredményeképpen bekövetkező változások szükségessé tették egy olyan bizottság létrehozását, amely megjeleníti a közösségi statisztikákkal kapcsolatos, általános európai közvéleményt. A cél az volt, hogy keretet biztosítsanak a statisztikák készítői és felhasználói közötti párbeszéd és konzultáció számára, és hogy e párbeszédet közösségi szintre emeljék, így kiegészítve a már meglévő nemzeti szintű felhasználó-készítő konzultációs hatóságok tevékenységét, amelyek természetesen a nemzeti ügyekre összpontosítottak. A CEIES működésének és összetételének – különösen az EU 25 tagúvá bővülését követő – mélyreható reformját az ESS széles körben szükségesnek látta. Maga a CEIES-iroda is már 2002-ben a reformok lehetőségének átgondolására szólított fel. A reform elsősorban egy kisebb, hatékonyabb szervezet létrehozására összpontosított, amelynek nagyobb stratégiai szerepet szánt az európai statisztikai információs politika kialakításában. A reform – fent említett célkitűzései mellett – az európai statisztikai helyzet általánosabb átalakítására is törekedett, amint azt a nemzeti és közösségi statisztikai hivatalok függetlenségéről, integritásáról és elszámoltathatóságáról szóló, (COM [2005] 217 végleges bizottsági közlemény és ajánlás megfogalmazta. A közlemény egy új külső tanácsadó szerv létrehozására tesz javaslatot, amely az európai szintű statisztikai prioritásokkal kapcsolatos tanácsadás mellett felügyelné az eljárási szabályzat az ESS egésze általi végrehajtását. Az ECOFIN-Tanács 2005. november 8-i következtetéseiben jelezte, hogy a megújult CEIES-nek és a jövőben létrehozandó magas szintű tanácsadó szervnek két különböző szervnek kell lennie. A statisztikai információs politikával foglalkozó európai tanácsadó bizottságról szóló európai parlamenti és tanácsi határozatjavaslatában a Bizottság a meglévő CEIES reformjának az alább említett munkacsoport következtetéseiben, illetve a 2005. november 8-i tanácsi következtetésekben meghatározott kérdéseit tárgyalja. |

120 | Általános háttér A statisztikai programbizottság (SPB) úgy határozott, hogy létrehoz egy kis létszámú, saját, illetve a CEIES tagjaiból álló munkacsoportot, hogy az alaposan megvitassa a CEIES jövőjét, különös tekintettel hatáskörére, feladataira és összetételére, illetve az SPB-hez fűződő viszonyára. A munkacsoport kétszer, 2004. március 26-án, majd május 14-én ülésezett. A munkacsoport munkája alapján az Eurostat az SPB 2004. november 17-18-i, 54. ülésén egy irányadó dokumentumban nagy vonalakban felvázolta a CEIES reformját. A dokumentum hangsúlyozta, hogy kisebb, legfeljebb 20 tagú testületre van szükség (a jelenlegi 79 fővel szemben), nagyobb stratégiai szerepvállalással, amely a közösségi statisztikai információs politika célkitűzéseinek és prioritásainak összehangolásával segítené a Tanács, az Európai Parlament és a Bizottság munkáját. 2005. november 8-i következtetéseiben a Tanács magával a CEIES-szel kapcsolatban a következőket fogalmazta meg: tudomásul vette a Bizottság a CEIES kisebb létszámúvá és hatékonyabbá tételére irányuló szándékát; kinyilvánította, hogy „a megújult CEIES hozzájárulhat az Európai Statisztikai Rendszer irányításának és a közösségi statisztikák minőségének javulásához”; kinyilvánította, hogy „a megújult CEIES-re kell bízni az európai statisztikák nem kormányzati felhasználói és válaszadói érdekeinek képviseletét. Összetételét tekintve az európai statisztikák valamennyi szereplőjét képviselnie kell”. |

130 | A javaslat által érintett területet szabályozó meglévő rendelkezések A gazdasági és szociális statisztikai információkkal foglalkozó európai tanácsadó bizottság (CEIES) létrehozásáról szóló 1991-es tanácsi határozat szerint a tanácsadó bizottság feladata a következő: „a Tanács és a Bizottság segítése a Közösség statisztikai információs politikájában megfogalmazott célkitűzések összehangolásában, figyelembe véve a felhasználói igényeket és az információ előállítói által vállalt költségeket”. Ez a gyakorlatban azt jelenti, hogy a CEIES véleményezi a közösségi statisztikai program relevanciáját, ellenőrzésének módját, és a Közösségre, a nemzeti statisztikai hivatalokra, valamint az adatszolgáltatókra háruló járulékos költségeit. Mivel a felhasználók, a válaszadók és az információ előállítói a közösségi statisztikai információs politika célkitűzéseivel kapcsolatos tanácsait az új tanácsadó bizottság fogja közvetíteni, a 91/116/EGK tanácsi határozat hatályon kívül helyezése javasolt. Feladatai teljesítése érdekében a megújult CEIES támaszkodhat a 2006. augusztus 7-i 2006/581/EK bizottsági határozattal felállított, a bűnözéssel és büntető igazságszolgáltatással kapcsolatos adatokra irányuló szakpolitikai igényekkel foglalkozó szakértői csoport munkájára is, amely a Bizottságot segíti a speciális területek adatai iránti igény meghatározásában. |

141 | Összhang az Unió egyéb szakpolitikáival és célkitűzéseivel Nem alkalmazandó. |

2) AZ ÉRDEKELT FELEKKEL FOLYTATOTT KONZULTÁCIÓ ÉS HATÁSVIZSGÁLAT |

Az érdekelt felekkel folytatott konzultáció |

211 | Konzultációs módszerek, a főbb célszektorok és a válaszadók általános jellemzői A javaslatot a meglévő, gazdasági és szociális statisztikai információkkal foglalkozó európai tanácsadó bizottság, valamint a statisztikai programbizottság tagjaival való konzultáció figyelembe vételével vázolták fel. |

212 | A válaszok összegzése és figyelembevételük módja A konzultációs folyamat rávilágított, hogy kisebb, legfeljebb 20 tagú testületre van szükség (a jelenlegi 79 fővel szemben), nagyobb stratégiai szerepvállalással, amely a közösségi statisztikai információs politika célkitűzéseinek és prioritásainak összehangolásával segítené a Tanács, az Európai Parlament és a Bizottság munkáját. Ez a javaslat megjeleníti és figyelembe veszi az említett reformkérdéseket. |

A szakvélemények összegyűjtése és felhasználása |

229 | Nem volt szükség külső szakvéleményekre. |

3) A JAVASLAT JOGI ELEMEI |

305 | A javasolt intézkedés összefoglalása A javaslat célja egy statisztikai információs politikával foglalkozó európai tanácsadó bizottság létrehozása. A tanácsadó bizottság feladata a Tanács, az Európai Parlament és a Bizottság segítése a Közösség statisztikai információs politikájában megfogalmazott stratégiai célkitűzések és prioritások összehangolásában, figyelembe véve a felhasználói igényeket és az információ szolgáltatói, illetve előállítói által vállalt költségeket. |

310 | Jogalap A javaslat jogalapja a Szerződés 285. cikke, amely az Európai Parlament és a Tanács által a közösségi statisztikák készítése terén elfogadott intézkedésekhez szolgáltatja a jogalapot, és meghatározza az elveket, amelyeknek ezen intézkedéseknek meg kell felelniük. |

Az arányosság elve A javaslat megfelel az arányosság elvének a következő ok(ok) miatt: |

331 | A javaslat a felhasználók, a válaszadók és az információ előállítói a közösségi statisztikai információs politika célkitűzéseivel kapcsolatos tanácsaival kapcsolatos, és nem érinti a hasonló szervek szerepét nemzeti szinten. |

332 | A javaslatnak a meglévő eljárások egyszerűsítésével csökkentenie kell a közösségi és a nemzeti szereplők esetleges terheit. |

A jogi eszközök megválasztása |

341 | Javasolt eszköz: |

342 | A „Framework for Commission's expert groups: horizontal rules and public register” (A Bizottság szakértői csoportjainak kerete: horizontális szabályok és nyilvántartás) című 2005. július 27-i [C(2005)2817] munkadokumentumban a Bizottság megállapította, hogy intézményi szempontból a szakértői – azaz nemzeti és/vagy magánszektorbeli szakértőkből álló – csoportokat, amelyek kezdeményezési jogkörének és ellenőrzési, illetve a tagállamokkal való koordinálási feladatainak gyakorlásában segítik a Bizottságot, bizottsági határozattal kell felállítani. Ebben az esetben azonban a Bizottságnak figyelembe kellett vennie, hogy a meglévő tanácsadó bizottság (CEIES) egy olyan tanácsi határozaton alapul, amelyet hatályon kívül kell helyezni, és hogy az új tanácsadó bizottság célja nem pusztán a Bizottság, de a Tanács és az Európai Parlament segítése is lesz a Közösség statisztikai információs politikájában megfogalmazott stratégiai célkitűzések és prioritások összehangolásában. Ennélfogva a javaslat célkitűzésére és tartalmára tekintettel az európai parlamenti és tanácsi határozat a legmegfelelőbb eszköz. |

4) KÖLTSÉGVETÉSI VONZAT |

401 | A javaslat költségevetési vonzata ülések megtartásával és az esetleg szükséges tanulmányok elkészítésének irányításával kapcsolatos. A CEIES költségvetési és humán-erőforrási rendelkezéseire tekintettel a javaslatnak nincs nettó költségvetési hatása. |

5) KIEGÉSZÍTő INFORMÁCIÓ |

A hatályos jogszabályok hatályon kívül helyezése A javaslat elfogadása hatályos jogszabályok hatályon kívül helyezéséhez vezet. |

560 | Európai Gazdasági Térség A javasolt jogi aktus EGT-vonatkozású, ezért ki kell terjednie az Európai Gazdasági Térségre. |

570 | A javaslat részletes kifejtése A meglévő CEIES-szel kapcsolatos lényeges változások a következők: Neve „statisztikai információs politikával foglalkozó európai tanácsadó bizottságra” (1. cikk [1] bekezdése) változik, és a Közösség statisztikai információs politikájában megfogalmazott stratégiai célkitűzések és prioritások összehangolásával kapcsolatos felhasználói igényekre összpontosít (1. cikk [2] bekezdése). Nagyobb szerepet kap a közösségi statisztikai program és a Bizottság éves statisztikai munkaprogramjának előkészítésében (2. cikk [1] bekezdése). A tanácsadó bizottság a felhasználók minőségi követelményeinek való jobb megfeleléssel kapcsolatban is adhat tanácsokat (2. cikk [2] bekezdése). A Bizottság évente jelentést tesz a tanácsadó bizottság véleményének figyelembe vételéről (3. cikk [2] bekezdése). A taglétszám a jelenlegi 79-ről 25-ra csökken (4. cikk). Az új tanácsadó bizottság tagsága a civil társadalom és a statisztikák intézményi felhasználóinak képviselőiből, valamint az Eurostat főigazgatójából tevődik össze. A tanácsadó bizottságnak szóló jelentések elkészítésére ideiglenes munkacsoportokat lehet létrehozni (6. cikk [3] bekezdés). |

2006/0217(COD)

Javaslat

AZ EURÓPAI PARLAMENT ÉS A TANÁCS HATÁROZATA

a statisztikai információs politikával foglalkozó európai tanácsadó bizottság létrehozásáról

(EGT vonatkozású szöveg)

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 285. cikkére,

tekintettel a Bizottság javaslatára,

tekintettel az Európai Gazdasági és Szociális Bizottság véleményére,

tekintettel a Régiók Bizottságának véleményére,

a Szerződés 251. cikkében megállapított eljárással összhangban,

mivel:

(1) A statisztikai információk felhasználói és előállítói, valamint az információ forrásául szolgáló válaszadók közötti együttműködés elengedhetetlen a közösségi statisztikai információs politika előkészítéséhez és fejlesztéséhez.

(2) Jelenleg a 91/116/EGK tanácsi határozat[1] által létrehozott gazdasági és szociális statisztikai információkkal foglalkozó európai tanácsadó bizottság (CEIES) segíti a Tanácsot és a Bizottságot a Közösség statisztikai információs politikájában megfogalmazott célkitűzések összehangolásában, figyelembe véve a felhasználói igényeket és az információ előállítói által vállalt költségeket.

(3) Bár a gazdasági és szociális statisztikai információkkal foglalkozó európai tanácsadó bizottság hasznosnak bizonyult, a Közösségben bekövetkezett változások – elsősorban a 25 tagúvá bővülés – módosításokat tesz szükségessé annak szerepe, megbízatása, összetétele és eljárásai vonatkozásában. Az egyértelműség érdekében helyénvaló a tanácsadó bizottság helyébe egy új tanácsadó bizottságot léptetni.

(4) Az új tanácsadó bizottság hozzájárulhat az Európai Statisztikai Rendszer irányításának és a közösségi statisztikák minőségének javulásához. Ennek érdekében továbbra is szorosan együtt kell működni a 89/382/EGK, Euratom tanácsi határozat által létrehozott statisztikai programbizottsággal és a 91/115/EGK tanácsi határozat által létrehozott monetáris, pénzügyi és fizetésimérleg-statisztikákkal foglalkozó bizottsággal.

(5) Egyensúlyt kell teremteni a tanácsadó bizottság munkáját hatékonyabbá tévő létszámcsökkentés, illetve a valamennyi közösségi statisztikai szereplő képviseletének szükségessége között, amint azt a Tanács 2005. november 8-i tanácsi következtetéseiben is hangsúlyozta.

(6) A közösségi statisztikai követelményekből fakadó előnyök és költségek felmérése és kiegyensúlyozása, valamint a közösségi statisztikai jogszabályok terheinek újbóli egyensúlyba hozása és csökkentése iránt – a növekvő kereslet kielégítésének megkönnyítése érdekében fellépő – igény azt jelzi, hogy a tanácsadó bizottságnak nagyobb szerepet kell játszania a közösségi statisztikai program végrehajtásában.

(7) Az új tanácsadó bizottságnak csatornaként kell szolgálnia a felhasználók, a válaszadók és a statisztikai információ előállítói a közösségi statisztikai információs politika célkitűzéseivel kapcsolatos tanácsai számára. A 91/116/EGK határozatot ezért hatályon kívül kell helyezni,

A KÖVETKEZŐKÉPPEN HATÁROZOTT:

1. cikk

Tanácsadó bizottság

1. Létrejön a statisztikai információs politikával foglalkozó európai tanácsadó bizottság (a továbbiakban: tanácsadó bizottság).

2. A tanácsadó bizottság feladata az Európai Parlament, a Tanács és a Bizottság segítése a Közösség statisztikai információs politikájában megfogalmazott stratégiai célkitűzések és prioritások összehangolásában, figyelembe véve a felhasználói igényeket és az információ szolgáltatói, illetve előállítói által vállalt költségeket.

3. E segítségnyújtás kiterjed a közösségi statisztikai információs politikával kapcsolatos valamennyi statisztikai területre.

2. cikk

Feladatok

1. A Bizottság az éves közösségi statisztikai program előkészítésének korai szakaszában konzultál a tanácsadó bizottsággal. A tanácsadó bizottság elsősorban a következő kérdésekben nyilvánít véleményt:

a) a közösségi statisztikai program kapcsolódása az európai integrációnak és fejlődésnek a Közösség intézményei, a nemzeti és regionális hatóságok és a különböző gazdasági és társadalmi csoportok, valamint a tudományos körök által megfogalmazott követelményeihez;

b) a közösségi statisztikai program kapcsolódása a Közösség tevékenységeihez a gazdasági, szociális és technikai fejlesztések figyelembe vételével;

c) a közösségi statisztikai program különböző területei, illetve a Bizottság éves statisztikai munkaprogramja közötti egyensúly (prioritások és erőforrások);

d) a közösségi statisztikai program végrehajtásához szükséges erőforrások, beleértve a Közösség és a nemzeti hatóságok által közvetlenül viselt költségeket;

e) az adatszolgáltatók általi statisztikai információk szolgáltatásával kapcsolatos költségek;

2. A tanácsadó bizottság felhívja a Bizottság figyelmét olyan területekre is, ahol szükségessé válhat új statisztikai tevékenységek kialakítása, és tanácsot ad a Bizottságnak azzal kapcsolatban, hogyan lehet jobban megfelelni a felhasználók minőségi elvárásainak, figyelembe véve az információ szolgáltatói, illetve előállítói által vállalt költségeket.

3. cikk

Kapcsolat az európai intézményekkel és más szervekkel

1. Az Európai Parlament, a Tanács és a Bizottság kérésére a tanácsadó bizottság véleményt nyilvánít a következő kérdésekről: a közösségi statisztikai információs politika kialakításában a felhasználói igényekkel kapcsolatos ügyek; a közösségi statisztikai program prioritásai; a meglévő statisztikák, az adatminőség és a terjesztési politika értékelése.

2. A tanácsadó bizottság ugyancsak véleményt nyilvánít és jelentést tesz az Európai Parlamentnek, a Tanácsnak és a Bizottságnak a felhasználói igényekről és az adatszolgáltatók által a közösségi statisztikák előállítása és terjesztése során viselt költségekről, valahányszor azt feladata elvégzése érdekében szükségesnek ítéli.

A Bizottság évente jelentést tesz a tanácsadó bizottság véleményének figyelembe vételéről.

3. A tanácsadó bizottság feladata teljesítése érdekében együttműködik a statisztikai programbizottsággal és a monetáris, pénzügyi és fizetésimérleg-statisztikákkal foglalkozó bizottsággal. Véleménye és jelentései másolatát megküldi a fenti két bizottságnak.

4. A tanácsadó bizottság kapcsolatot tart a statisztikák felhasználóinak nemzeti tanácsaival.

4. cikk

Összetétel és kinevezési eljárás

1. A tanácsadó bizottság 25 tagból áll.

A tanácsadó bizottság 14 tagját az Európai Parlamenttel és a Tanáccsal való konzultációt követően a Bizottság nevezi ki. E tagok kinevezése érdekében minden egyes tagállam két, elismert szakértő jelöltből álló listát nyújt be a Bizottsághoz. A Bizottság igyekszik biztosítani, hogy a tagok arányosan képviseljék a civil társadalmat, beleértve a tudományos közösséget, és megfelelően reprezentálják a közösségi statisztikai program által érintett különböző statisztikai területeket.

A következő 10 tagot közvetlenül nevezik ki azon testületek, amelyekhez tartoznak:

- a) az Európai Parlament egy képviselője;

- b) a Tanács egy képviselője;

- c) az Európai Gazdasági és Szociális Bizottság egy képviselője;

- d) a Régiók Bizottsága egy képviselője;

- e) az Európai Központi Bank egy képviselője;

- f) a statisztikai programbizottság két képviselője;

- g) az Európai Gyáriparosok és Munkáltatók Szervezeteinek Szövetsége (UNICE) egy képviselője;

- h) az Európai Szakszervezetek Szövetsége (ESZSZ) egy képviselője;

- i) a Kézműves és Kis- és Középvállalkozások Európai Szövetsége (UEAPME) egy képviselője.

Az Eurostat főigazgatója hivatalból a tanácsadó bizottság tagja.

A tagok névsorát az Európai Unió Hivatalos Lapjának C sorozatában közzé kell tenni.

5. cikk

A megbízatás időtartama

1. A tanácsadó bizottság tagjait négyéves, egyszer megújítható időszakra nevezik ki. Hivatali idejük lejártakor a tagok mindaddig hivatalban maradnak, amíg helyükre új tagot nem neveznek ki, vagy megbízatásukat meg nem újítják.

2. Amennyiben a tanácsadó bizottság egy tagja megbízatási idejének lejárta előtt lemond, úgy helyébe a megbízatás idejének fennmaradó részére a 4. cikkel összhangban kinevezett tag lép.

6. cikk

A tanácsadó bizottság felépítése és működése

1. A tanácsadó bizottság a Bizottság által kinevezett tagjai közül választ elnököt. Az elnököt négyéves, egyszer megújítható időszakra nevezik ki.

2. Az elnök évente legalább egy alkalommal, saját kezdeményezésére vagy a bizottsági tagok legalább egyharmadának kérésére hívja össze a bizottság ülését.

3. Az igen összetett statisztikai ügyekről szóló vélemények előkészítése érdekében a tanácsadó bizottság javasolhatja a Bizottságnak ideiglenes munkacsoportok felállítását, egy tanácsadó bizottsági tag elnökletével. Az egyes munkacsoportok szakértőkből állnának, akik megfelelő arányban képviselik a szakmai, illetve a földrajzi eloszlást. A munkacsoportok eljárásainak eredményét a szóban forgó munkacsoportok elnökei terjesztik elő a tanácsadó bizottság ülésén, jelentés formájában.

4. A Bizottság érintett szervezeti egységeinek képviselői megfigyelőként részt vehetnek a tanácsadó bizottság és a munkacsoportok ülésein.

Az elnök egyéb megfigyelők számára is engedélyezheti a tanácsadó bizottság ülésein való részvételt.

5. A titkársági teendők ellátását a tanácsadó bizottság és a munkacsoportok számára a Bizottság biztosítja.

7. cikk

Döntéshozatali eljárások

1. A tanácsadó bizottság által kiadott vélemény akkor érvényes, ha tagjainak kétharmada személyesen vagy más, a belső eljárási szabályzatban meghatározandó módon jelen van az ülésen.

2. Kizárólag a tagok szavazhatnak. Egy bizottsági tag átruházhatja szavazati jogát egy másik tagra. Egy tag legfeljebb két másik tagot képviselhet.

3. A tanácsadó bizottsági véleményekben meg kell határozni azokat az indokokat, amelyekre a véleményt alapozták. A véleményeket egyszerű szavazattöbbséggel kell elfogadni. A szavazatok egyenlősége esetén az elnök külön szavazata dönt.

8. cikk

Titoktartás

A tanácsadó bizottság tagjai számára – a Szerződés 287. cikkének sérelme nélkül – előírják, hogy ne hozzák nyilvánosságra azokat az információkat, amelyekhez a tanácsadó bizottság vagy munkacsoportjainak eljárásai során jutottak hozzá, amennyiben a Bizottságtól azt a tájékoztatást kapják, hogy a kért vélemény vagy a felvetett kérdés bizalmas jellegű.

9. cikk

Belső eljárási szabályzat

A Bizottsággal való konzultáció után a tanácsadó bizottság elfogadja eljárási szabályzatát. Az eljárási szabályzatot tájékoztatási céllal be kell nyújtani az Európai Parlamenthez és a Tanácshoz.

10. cikk

Hatályon kívül helyezés

A 91/116/EGK határozatot hatályon kívül kell helyezni.

11. cikk

Hatálybalépés

Ez a határozat […]

Kelt Brüsszelben,

az Európai Parlament részéről a Tanács részéről

az elnök az elnök

[1] HL L 59., 1991.3.6., 21. o. A legutóbb a 97/255/EK tanácsi határozattal (HL L 102. 1997.4.19., 32. o.) módosított tanácsi határozat.